ปัจจุบัน เทคโนโลยีสารสนเทศและการสื่อสาร (ICT : Information and Communication Technology) นับว่าเป็นเทคโนโลยีที่สร้างความสะดวกสบายให้กับชีวิตของเราอย่างหาที่เปรียบมิได้ ซึ่งนับวันเทคโนโลยีนี้ก็จะยิ่งเติบโตและพัฒนาไปอย่างรวดเร็ว แต่เป็นที่น่าเสียดาย ที่ปัจจุบันเทคโนโลยีเหล่านี้ มักจะถูกประดิษฐ์โดยประเทศผู้นำทางเทคโนโลยี ซึ่งทำให้ประเทศชาติไทยของเราขาดดุลเป็นจำนวนเงินมหาศาล จึงเป็นหน้าที่สำคัญของเยาวชนไทย ที่จะต้องพัฒนาความรู้และความสามารถเพื่อแข่งขันกับต่างประเทศ และสามารถพัฒนาเทคโนโลยีที่เป็นของไทยเรา เพื่อการพัฒนาประเทศชาติอย่างยั่งยืนสืบต่อไป
มหาวิทยาลัยเกษตรศาสตร์ ได้เล็งเห็นความสำคัญในจุดนี้ จึงได้จัดโครงการค่ายเยาวชนไทยก้าวไกลไปกับไอซีที รุ่นที่ 1 (ICT Fun Camp 1st) ขึ้น เพื่อเป็นการเปิดโอกาสให้กับเยาวชนไทยในการพัฒนาศักยภาพทางด้านความคิดอย่างเป็นขั้นตอน และอย่างเป็นระบบ ซึ่งเป็นกุญแจสำคัญในการพัฒนาเทคโนโลยีสารสนเทศและการสื่อสารต่อไปในภายภาคหน้า โดยทำการคัดเลือกเยาวชนที่กำลังศึกษาอยู่ระดับชั้นประถมศึกษาปีที่ 5 ถึงมัธยมศึกษาปีที่ 2 (ปีการศึกษา 2546) จากโรงเรียนต่าง ๆ จำนวน 7 โรงเรียน รวม 48 คน โดยหวังไว้ว่าในอนาคต เยาวชนกลุ่มนี้จะเป็นกำลังที่สำคัญในการขับเคลื่อนประเทศชาติสืบต่อไป

เพื่อพัฒนาศักยภาพทางความคิดสร้างสรรค์ของเยาวชนไทย

เพื่อปลูกฝังให้เห็นความสำคัญของเทคโนโลยีสารสนเทศและการสื่อสาร

เพื่อพัฒนาความคิดอย่างเป็นระบบ และเป็นขั้นตอนของเยาวชนไทย

เพื่อเป็นต้นแบบในการเรียนการสอนโดยใช้เทคโนโลยีสารสนเทศและการสื่อสารเป็นเครื่องมือให้กับโรงเรียนต่าง ๆ

กิจกรรมภายในค่ายเยาวชนไทยก้าวไกลไปกับไอซีที รุ่นที่ 1 สามารถแบ่งได้เป็น 2 ส่วนหลัก ๆ ดังต่อไปนี้

กิจกรรมทางด้านวิชาการ เป็นกิจกรรมการเรียนการสอนเกี่ยวกับการเขียนโปรแกรมคอมพิวเตอร์ และการเขียนโปรแกรมบังคับหุ่นยนต์ (ไมโครคอนโทรลเลอร์)

กิจกรรมเกมนันทนาการ เป็นกิจกรรมเกมที่เน้นการผ่อนคลายที่ยังได้ทั้งสาระและความบันเทิงอย่างครบครัน

ทีมงานค่ายส่วนใหญ่ มาจากทีมงานค่ายสาธิต คิดสร้างสรรค์ รุ่นที่ 1 จำนวนประมาณ 20 คน

พี่เลี้ยง เป็นนักเรียนระดับชั้นมัธยมศึกษาตอนปลาย โรงเรียนสาธิตแห่งมหาวิทยาลัยเกษตรศาสตร์ จำนวน 8 คน

อาจารย์จากภาควิชาวิศวกรรมคอมพิวเตอร์ และสำนักบริการคอมพิวเตอร์ มหาวิทยาลัยเกษตรศาสตร์ จำนวนประมาณ 6 ท่าน

กิจกรรมจัดที่สำนักบริการคอมพิวเตอร์ และบริเวณรอบ ๆ ภายในมหาวิทยาลัยเกษตรศาสตร์

พักที่ KU Home ตลอดระยะเวลา 7 วัน 6 คืน มีเวรยามทั้งของ KU Home และจากทีมงานเฝ้าตลอด 24 ชม.

มีอาหารจัดตามหลักโภชนาการทั้ง 3 มื้อต่อวัน และอาหารว่างวันละ 3 มื้อ รวม 6 มื้อ

มีทีมงานรักษาพยาบาล และอุปกรณ์ปฐมพยาบาลประจำตลอด 24 ชม.